מיקומך באתר: עמוד ראשי >> חיפוש פסקי-דין >> ת"פ 11857-09-15 מדינת ישראל נ' ה.
ת"פ 11857-09-15 מדינת ישראל נ' ה.
הנאשם הודה, במסגרת הסדר טיעון, בעובדות כתב האישום המייחסות לו עבירה של הפרת הוראה חוקית לפי סעיף 287(א) לחוק העונשין, תשל"ז-1977 (להלן- "חוק העונשין").
המאשימה הצהירה כי עמדתה העונשית היא למאסר שירוצה בעבודות שירות וביקשה להפנות הנאשם אל הממונה על עבודות השירות. בא כוח הנאשם ביקש להימנע מהרשעת הנאשם ולהפנותו לקבלת תסקיר מאת שירות המבחן, וטען כי אין להפנות הנאשם אל הממונה על עבודות שירות לפי שבנסיבות העניין אין זה ראוי.
בהחלטתי מיום 7.3.16, על יסוד הטעמים שפירטתי בה, הוריתי על הפניית הנאשם לקבלת תסקיר מאת שירות המבחן ולקבלת חוות דעת הממונה על עבודות שירות.
ביום 4.7.16 שמעתי טיעוני הצדדים לעונש.
על פי עובדות כתב האישום, במועד הרלוונטי עמדו בתוקפן החלטות רשמי ההוצאה לפועל אשר ניתנו במסגרת סמכותם כדין ומכוחן נאסר על הנאשם לצאת את גבולות הארץ 0להלן- "ההוראה החוקית"). בתאריך שאינו ידוע במדויק למאשימה, במהלך המחצית הראשונה של חודש מאי שנת 2013, או בסמוך לכך, בנתב"ג, יצא הנאשם את גבולות המדינה בטיסה לארצות הברית, זאת מבלי שהחתים את דרכונו כנדרש בביקורת הגבולות ובניגוד להוראה החוקית. בתאריך 11.6.15 שב הנאשם לארץ ועוכב בעת שעמד להיכנס בביקורת הנכנסים בנתב"ג.
שירות המבחן נמנע מלבוא בהמלצה עונשית או שיקומית ביחס לנאשם. שירות המבחן סבור כי בהעדר טיפול, הסיכון להישנות עבירה גבוה, ומשום התנגדותו של הנאשם לבחון את מצבו הרגשי, אין הוא יכול לבוא בהמלצה שביכולתה לאיין את הסיכון להישנות עבירה בעתיד. מתוך האמור בתסקיר עולה כי הנאשם בן 52, פרוד ואב לשלושה ילדים בטווח גילאים של 7-15 שנים, אינו עובד ומתגורר בדירה שכורה. הנאשם סיים השכלה תיכונית, התגייס לצה"ל ושירת שירות צבאי מלא בחיל הים. לאחר סיום שירותו הצבאי התגייס הנאשם למשטרה ושירת כחוקר לתקופה של חמש שנים. הנאשם מסר כי בתקופה זו נפטרה אמו והוא נקלע למשבר רגשי, בעקבותיו נעדר מהמשטרה ללא הודעה ובהמשך פוטר מעבודתו. הנאשם מסר כי החל בלימודי משפטים אולם לא השלים את חובותיו, וכי לאחר מכן החל לעבוד בעבודות שונות, נקלע לחובות בשל היותו קורבן למעשה מרמה וכי הוא מתמודד עם חובות גדולים עד היום.
באשר לעבירה מסר הנאשם כי על אף שהוצא נגדו צו איסור יציאה מהארץ החליט בשנת 2013 לעזוב את הארץ יחד עם אשתו וילדיו על מנת לנסות ולבסס את עתידו ולשקם את מצבו הכלכלי בחו"ל. לדבריו, התגורר עם משפחתו במשך כשנתיים בארצות הברית ולאחר שאשתו חזרה לארץ ללא ידיעתו החליט לחזור בעקבותיהם. שירות המבחן התרשם כי הנאשם נוטל אחריות פורמאלית לביצוע העבירה ומשליך את מניעיו על גורמים שאינם בשליטתו. הנאשם התקשה לבחון את דפוסי התנהגותו בקשר לעבירה.